Բարելավելով հորիզոնականը՝ Ռեյ Բրեդբըրիի «Խատուտիկի գինի» ստեղծագործությունն այս շաբաթ ութերորդ տեղում է հայտնվել: Այն ամերիկացի ականավոր գրողի ամենաճանաչված գործերից է (1957): Կարոտաբաղձությամբ դրոշմված ինքնակենսագրական բնույթի վեպ է, որը, հեղինակի բնորոշմամբ, իր պատանեկան տարիների «խատուտիկների բերքահավաքն է», ըստ այդմ էլ՝ «ինչպես կյանքի, այնպես էլ մահվան, ինչպես լույսի, այնպես էլ խավարի, ինչպես պատանության, այնպես էլ լիակատար ահի ներբողումը»: Անգլերենից թարգմանել է Զավեն Բոյաջյանը: